PLAT ปักธงปี 60 รายได้ทะลุ 2 พันลบ.จากปี 59 ทำรายได้ 1.86 พันลบ.
PLAT ปักธงปี 60 รายได้ทะลุ 2 พันลบ.จากปี 59 ทำรายได้ 1.86 พันลบ.
17 ก.พ. 2560

นายชาญชัย พันธุ์โสภา กรรมการผู้จัดการใหญ่ บริษัท เดอะ แพลทินัม กรุ๊ป จำกัด (มหาชน) หรือ PLAT เปิดเผยว่า แผนการดำเนินธุรกิจของ  PLAT ในปี 2560 ตั้งเป้าหมายรายได้อยู่ที่กว่า 2,000 ล้านบาท เติบโตจากปี 59 ที่มีรายได้ 1,863 ล้านบาท โดยเฉพาะธุรกิจพื้นที่เช่าส่วนธุรกิจโรงแรม โนโวเทล กรุงเทพ แพลทินัม ประตูน้ำ มีนักท่องเที่ยวเข้ามาใช้บริการอย่างคึกคัก ทำให้ทั้งปี 59 มีอัตราการเข้าพักอยู่ที่ 87%
นอกจากนี้ ยังมีการปรับเพิ่มห้องพักภายในโรงแรม จากเดิม 283 ห้อง จะทำให้โรงแรมมีห้องพักรวมทั้งสิ้น 288 ห้อง ซึ่งจะทำให้รับรู้รายได้ห้องสวีทเพิ่มอีก 5 ห้องในเดือน เม.ย.เป็นต้นไป ซึ่งจะเป็นอีกปัจจัยหนึ่งที่สนับสนุนรายได้บริษัทฯ ให้เติบโตอย่างแข็งแกร่ง 
สำหรับความคืบหน้าโครงการ เดอะ มาร์เก็ต แบงคอก ศูนย์การค้าปลีกขนาดใหญ่ บนถนนราชดำริ ขนาดพื้นที่รวม 170,000 ตร.ม. มูลค่าการลงทุน 5,800 ล้านบาท ได้ดำเนินการลงเสาเข็มโดยงานชั้นใต้ดินดำเนินการเสร็จเรียบร้อยแล้วจะเริ่มเห็นโครงสร้างถึงชั้นบนสุดภายในปีนี้ โดยมีกำหนดแล้วเสร็จและเปิดให้บริการในไตรมาส 4/61 ส่วนความคืบหน้าในการลงทุนที่เกาะสมุย จ.สุราษฎร์ธานี ปลายปี 60 นี้ จะเริ่มก่อสร้างโรงแรม 2 แห่ง คือ โรงแรม Holiday Inn Express เป็นโรงแรม 4 ดาว และโรงแรม Holiday Inn Resort 3 ดาว
ขณะที่ความคืบหน้าทางเดินลอยฟ้า “Bangkok Skyline” ซึ่งเป็นโครงการร่วมทุนของ เดอะ แพลทินัม กรุ๊ป และกลุ่มเกษร ปัจจุบันเปิดบริการในเฟส 1 (ความยาวทั้งหมด 300 เมตร ความกว้างทางเดิน 5.8 เมตร)เปิดให้ประชาชนได้ทดลองใช้บริการไปแล้วเมื่อเดือน ก.ค.59 ที่ผ่านมา มีผู้มาใช้บริการประมาณ 50,000 คน/วัน
สำหรับเฟส 2 (ความยาว 180 เมตร ความกว้างทางเดิน 3 เมตร) จะเชื่อมต่อจากเฟส 1 ผ่านโครงการ เดอะ มาร์เก็ต แบงคอก ห้างสรรพสินค้าบิ๊กซี อาคารเกษร อาคาร อัมรินทร์ พลาซ่า และเชื่อมต่อกับสถานีรถไฟฟ้าชิดลมคาดว่าจะแล้วเสร็จภายในไตรมาส 1/60 ซึ่งจะช่วยให้มีการเชื่อมต่อระหว่างศูนย์การค้าและอำนวยความสะดวกให้กับประชาชนมากขึ้น   
ส่วนผลการดำเนินงานของบริษัทฯและบริษัทย่อยในงวดปี 59 ว่า บริษัทฯ มีกำไรสุทธิจำนวน  704 ล้านบาท เพิ่มขึ้น 74 ล้านบาท หรือเพิ่มขึ้น 12% เมื่อเปรียบเทียบกับปี 58 ซึ่งเป็นปีที่บริษัทฯมีกำไรนิวไฮ โดยมีรายได้จากการดำเนินงานอยู่ที่ 1,863 ล้านบาท เพิ่มขึ้นจากปี 58 จำนวน 95 ล้านบาท หรือเติบโตขึ้น 5%
ปัจจัยหลักที่ส่งเสริมอัตราการเติบโตของรายได้จากการดำเนินงาน มาจากการเพิ่มขึ้นของรายได้ค่าเช่า ค่าบริการและโรงแรม ซึ่งเป็นธุรกิจหลักที่มั่นคง เนื่องจากบริษัทฯมีการปรับขึ้นราคาค่าเช่าพื้นที่รวมทั้งค่าบริการ สำหรับสัญญาเช่าและบริการที่หมดอายุระหว่างปี และการปรับโซนพื้นที่ขายอาหารบางส่วนของศูนย์อาหารในโครงการ เดอะ แพลทินัม แฟชั่น มอลล์ มาบริหารเอง
ประกอบกับต้นเดือน ธ.ค.59 บริษัทฯได้มีการเปิดพื้นที่ให้เช่าสำหรับโครงการ”ตลาดนีออน” ตลาดนัดกลางคืนใจกลางกรุง  บนถนนเพชรบุรี 23-29 จึงส่งผลให้รายได้จากการให้เช่าและบริการเพิ่มขึ้น  ทั้งนี้รายได้จากการดำเนินงานของบริษัทฯ มาจาก 3 ส่วนใหญ่ ได้แก่ รายได้ค่าเช่าและบริการอยู่ที่  1,107 ล้านบาท รายได้จากการประกอบกิจการโรงแรมอยู่ที่ 365 ล้านบาท  รายได้จากการขายอาหารและเครื่องดื่ม 246 ล้านบาท  พร้อมทั้งมีรายได้อื่นๆ อยู่ที่ 145 ล้านบาท 